钦定古今图书集成/明伦汇编/氏族典/第271卷 > 王政
## 钦定古今图书集成/明伦汇编/氏族典/第271卷 > 王政

按《金史王政传》，“政，辰州熊岳人也。其先仕渤海。及辽，
政当辽季乱，浮沈州里。高永昌据辽东，欲用之，辞谢
不就。永昌败，渤海人争缚永昌以为功，政独逡巡引
退。吴王阇毋闻而异之，言于太祖，授泸州渤海军谋
克，从破白霫，下燕云。及金兵伐宋，滑州降，留政为安
抚使。前此数州，既降，复杀守将，人以为政忧。政从数”
骑入州，发仓廪以赈贫乏，于是州民皆悦，不复叛，傍
郡闻之，亦多降者。天会四年，为燕京都麹院同监，权
侍卫亲军都指挥使，兼掌军资。是时，军旅始定，筦库
纪纲未立，吏因缘为奸，政独明会计，严扃𫔎，金帛山
积，而出纳无锱铢之失。吴王阇毋戏之曰：“汝为官久
矣，而贫，何也？”对曰：“政以杨震四知自守，安得不贫。”天
眷元年，迁保静军节度使，致仕，卒。政本名南撤里，使
高丽因改名政。子遵仁、遵义、遵古。